b"\n_START_ARTICLE_\nX (album, Kylie Minogue)\n_START_SECTION_\nOzadje in pisanje\n_START_PARAGRAPH_\nMed premorom v Melbourneu je Kylie Minogue ob koncu svojega zdravljenja raka sredi leta 2006 pri\xc4\x8dela pisati pesmi; v prej\xc5\xa1njem letu ni delala na svoji glasbeni karieri. Pesmi je pisala, ko je razmi\xc5\xa1ljala o stvareh, ki jih \xc5\xbeeli storiti potem, ko se pozdravi in dvomila o tem, ali ji bo uspelo obnoviti svojo kariero; v tistem \xc4\x8dasu je napisala osnutke pesmi \xc2\xbbCosmic\xc2\xab\xc2\xa0in \xc2\xbbNo More Rain\xc2\xab. Ob obisku Taprobanea se je domislila tudi koncepta pesmi \xc2\xbbTaprobane (Extraordinary Day)\xc2\xab, ki jo je napisala in posnela \xc5\xa1e isti dan._NEWLINE_Ko se je njen rak pozdravil, je Kylie Minogue pri\xc4\x8dela intenzivno delati na njenem albumu X. Ta album v njeni karieri je bil njen prvi album, ki ga ni posnela takoj zatem, ko je pri\xc5\xa1la s turneje. Skrbelo jo je, ker precej \xc4\x8dasa ni pela in ni bila prepri\xc4\x8dana, ali bo po ozdravitvi od raka lahko \xc5\xa1e kdaj pela. Kylie Minogue je na projektu pri\xc4\x8dela delati maja 2008, tik pred za\xc4\x8detkom njene nove turneje Showgirl. Nato je od\xc5\xa1la na turnejo in po koncu turneje dokon\xc4\x8dala album, saj je menila, da bo s slednjim dosegla svoj osebni cilj.\n_START_SECTION_\nSnemanje\n_START_PARAGRAPH_\nAlbum so pri\xc4\x8deli snemati v New Yorku, na za\xc4\x8detku le s producentoma Jakeom Shearsom in Babbydaddyjem iz glasbene skupine Scissor Sisters; v tem \xc4\x8dasu so posneli pesmi \xc2\xbbWhite Diamond\xc2\xab\xc2\xa0in \xc2\xbbSinging in My Sleep\xc2\xab. Nato je Kylie Minogue pri\xc4\x8dela sodelovati s tekstopisci skupine Biffco (Richard Stannard, Julian Peake in Paul Harris) v Brightonu, s katerimi je napisala \xc5\xa1tevilne pesmi, ki so jih kasneje vklju\xc4\x8dili v albumu. V tistem \xc4\x8dasu so nastale pesmi, kot so \xc2\xbbStars\xc2\xab, \xc2\xbbEverlasting Love\xc2\xab\xc2\xa0(ki jo je kasneje pod imenom \xc2\xbbRuffle My Feathers\xc2\xab\xc2\xa0Kylie Minogue zapela na turneji za promocijo albuma), \xc2\xbbFall for You\xc2\xab\xc2\xa0in \xc2\xbbI Don't Know What It Is\xc2\xab. V \xc4\x8dasu sodelovanja Kylie Minogue s skupino Biffco je \xc5\xa1kotski glasbenik Calvin Harris zasnoval osnove pesmi\xc2\xa0\xc2\xbbIn My Arms\xc2\xab, Richard Stannard pa je pri\xc4\x8del delati na pesmi\xc2\xa0\xc2\xbbThe One\xc2\xab, ki jo je nazadnje produciral skupaj z Russellom Smallom in Jamesom Wiltshireom, \xc4\x8dlanoma skupine Freemasons. Richard Stannard je poleg tega sodeloval tudi s Stuartom Crichtonom (\xc2\xbbTell It Like It Is\xc2\xab), Daveom Morganom (\xc2\xbbSimple Boy\xc2\xab), Robom Davisom (\xc2\xbbOne to One\xc2\xab), Martinom Harringtonom, Ash Howes in Hannah Robinson (\xc2\xbbGive Up to Love\xc2\xab)._NEWLINE_V nadaljevanju produkcije albuma je vodja zalo\xc5\xbebe Parlophone priporo\xc4\x8dil, naj sodelujejo z velikim \xc5\xa1tevilom raznih glasbenikov, producentov in tekstopiscev; nekaj takrat \xc5\xa1e neznanih ustvarjalcev je kasneje zaslovelo. Kylie Minogue je ve\xc4\x8dino prosila, naj ji pred sodelovanjem po\xc5\xa1ljejo svoje posnetke, da bi jih lahko poslu\xc5\xa1ala s svojimi sodelavci; ker je bila s prvimi rezultati zadovoljna, je na tem albumu delala z mnogimi nepoznanimi ustvarjalci. S Calvinom Harrisom je ustvarila tudi pesem \xc2\xbbHeart Beat Rock\xc2\xab, s \xc5\xa1kotskim glasbenikom Mylom pesmi \xc2\xbbI'm in the Mood for Love\xc2\xab\xc2\xa0in \xc2\xbbSpell of Desire\xc2\xab, v Londonu pa je v sodelovanju s skupino Kish Mauve posnela pesem \xc2\xbbLose Control\xc2\xab\xc2\xa0in kasnej\xc5\xa1i singl\xc2\xa0\xc2\xbb2 Hearts\xc2\xab. Amanda Ghost in Boy George sta za album napisala pesem z naslovom \xc2\xbbI'm Ready\xc2\xab, kasneje pa sta sodelovala \xc5\xa1e s Hannah Robinson in Robom Davisom (\xc2\xbbSo Safe\xc2\xab), Henrikom Korpijem (\xc2\xbbNever Be Lonely\xc2\xab), Siobhan Fahey, glasbenimi skupinami Goldfrapp, Sneaky Sound System ter Hot Chip in Alanom Braxeom._NEWLINE_Nov material Kylie Minogue je vseboval ve\xc4\x8d elektronskega \xc5\xbeanra, na kar so po vsej verjetnosti vplivali novej\xc5\xa1i ustvarjalci, s katerimi je sodelovala. Danska producenta Cutfather in Jonas Jeberg sta ustvarila demo posnetek pesmi \xc2\xbbLike a Drug\xc2\xab\xc2\xa0in ga poslala zalo\xc5\xbebi Parlophone; ta ga je najprej zavrnila, a si je kasneje premislila. Kylie Minogue je pesem posnela v Londonu, kjer je kasneje v sodelovanju z njima posnela tudi pesmi\xc2\xa0\xc2\xbbAll I See\xc2\xab\xc2\xa0(ki jo je napisal tekstopisec zalo\xc5\xbebe EMI, Edwin \xc2\xbbLil' Eddie\xc2\xab\xc2\xa0Serrano), \xc2\xbbDown Down\xc2\xab\xc2\xa0in \xc2\xbbRippin' Up the Disco\xc2\xab. Med snemalnimi sejami v Stockholmu je s tekstopisko Karen Poole in \xc5\xa1vedskim duetom Bloodshy & Avant posnela pesmi \xc2\xbbNu-di-ty\xc2\xab\xc2\xa0\xc2\xbbCherry Bomb\xc2\xab\xc2\xa0in \xc2\xbbSpeakerphone\xc2\xab. Kylie Minogue je v tistem \xc4\x8dasu s seboj prinesla tudi svoj zvezek z besedili, da bi z njima delala tudi na pesmi z naslovom \xc2\xbbNo More Rain\xc2\xab; a njuna te\xc5\xbeka produkcija se pri tej pesmi ni izkazala za pametno idejo._NEWLINE_Kylie Minogue je s Karen Poole \xc5\xbeelela odpotovati na Ibizo, kjer bi sodelovala z novincem Gregom Kurstinom, ameri\xc5\xa1kim multi-in\xc5\xa1trumentalistom in producentom; tam je napisala pesmi\xc2\xa0\xc2\xbbWow\xc2\xab, \xc2\xbbKing or Queen\xc2\xab, \xc2\xbbDo It Again\xc2\xab, \xc2\xbbDeepest Blue\xc2\xab, \xc2\xbbCarried Away\xc2\xab\xc2\xa0in \xc2\xbbMagnetic Electric\xc2\xab. Gregu Kurstinu je predstavila tudi pesem \xc2\xbbNo More Rain\xc2\xab, ki jo je nato izpopolnil in vklju\xc4\x8dil na seznam pesmi, primernih za izid preko albuma. Karen Poole je s Soulom Mechanicsom v tistem \xc4\x8dasu ustvarila pesem \xc2\xbbMy Love Is Real\xc2\xab._NEWLINE_V zadnjem delu produkcije albuma je Kylie Minogue posnela \xc5\xa1e nekaj pesmi. Dve od teh sta bili njena razli\xc4\x8dica pesmi glasbene skupine Roxy Music\xc2\xa0\xc2\xbbLove Is the Drug\xc2\xab\xc2\xa0iz leta 1975, ki jo je posnela s Calvinom Harrisom, ter pesem \xc2\xbbCosmic\xc2\xab\xc2\xa0z Edom Whiteom. Z Guyjem Chambersom je Kylie Minogue posnela pesem, ki ji jo je Chambers ponujal \xc5\xbee \xc5\xa1tiri leta in ki jo je ustvaril na podlagi pesmi\xc2\xa0\xc2\xbbBonnie and Clyde\xc2\xab\xc2\xa0Brigitte Bardot in Sergea Gainsbourga. Skupaj s Cathy Dennis je posnela pesem \xc2\xbbSensitized\xc2\xab. Cathy Dennis je nazadnje napisala \xc5\xa1e mnogo pesmi, ki so jih kasneje vklju\xc4\x8dili na album; med drugim je z Markom Ronsonom napisala pesem \xc2\xbbBoys Boys Boys\xc2\xab. Kylie Minogue je tudi skupaj s svojim dolgoletnim prijateljem Steveom Andersonom iz glasbene skupine Brothers in Rhythm napisala nekaj novih pesmi, med drugim tudi pesmi \xc2\xbbHush Hush\xc2\xab, \xc2\xbbFlower\xc2\xab\xc2\xa0in \xc2\xbbThat's Why They Write Love Songs\xc2\xab._NEWLINE_Tudi Mylo je za album s Kylie Minogue napisal \xc5\xa1e mnogo pesmi. Po snemanju v studiju je \xc2\xbbskupaj z njo od\xc5\xa1el v studio in sodeloval pri ustvarjanju vseh njunih kon\xc4\x8dnih izdelkov\xc2\xab. Ob izidu albuma je bil \xc5\xa1okiran, ko je ugotovil, da nanj ni vklju\xc4\x8dena niti ena od njegovih pesmi. \xc2\xbb\xc4\x8ce sem iskren, mislim, da je album \xc4\x8disto brezvezen, z izjemo skoraj [od Kish Mauvea] ukradene pesmi '2 Hearts',\xc2\xab\xc2\xa0je povedal v intervjuju z radijem BBC Radio 1. \xc2\xbbV prihodnje s Kylie ne nameravam ve\xc4\x8d sodelovati.\xc2\xab_NEWLINE_Mediji so poro\xc4\x8dali tudi, da so k sodelovanju pri pisanju nekaterih pesmi z albuma povabili tudi glasbeno skupino Pet Shop Boys. Povabilo naj bi ignorirali, saj naj bi bili prezaposleni s svojim albumom Yes: \xc2\xbbOd takrat se nismo nikoli ve\xc4\x8d sli\xc5\xa1ali,\xc2\xab\xc2\xa0je povedal \xc4\x8dlan skupine, Neil Tennant. \xc2\xbbMislim, da so skoraj vsi tekstopisci v Londonu napisali kak\xc5\xa1no pesem za Kyliejin zadnji album [...] Ko smo bili na turneji, sta nas spremljala dva spremljevalna pevca in oba sta sodelovala tudi z njo. Njuna izdelka na album nazadnje seveda nista bila vklju\xc4\x8dena.\xc2\xab\xc2\xa0Chris Lowe, \xc5\xa1e en \xc4\x8dlan glasbene skupine, je dodal: \xc2\xbbZ njo ne nameravamo ve\xc4\x8d sodelovati.\xc2\xab_NEWLINE_V \xc4\x8dasu od izida albuma X do danes je na internetu iz\xc5\xa1lo mnogo tudi neizdanih pesmi z albuma, vklju\xc4\x8dno s pesmimi \xc2\xbbWhite Diamond\xc2\xab, \xc2\xbbIn the Mood of Love\xc2\xab, \xc2\xbbRuffle My Feathers\xc2\xab, \xc2\xbbLove Is the Drug\xc2\xab, \xc2\xbbLoose Control\xc2\xab, \xc2\xbbSpell of Desire\xc2\xab, \xc2\xbbFall for You\xc2\xab, \xc2\xbbMy Love is Real\xc2\xab\xc2\xa0in \xc2\xbbCome Down\xc2\xab.\n_START_SECTION_\nNaslov\n_START_PARAGRAPH_\nNaslov albuma, X, izvira iz dejstva, da je to deseti glasbeni album Kylie Minogue (X je rimska \xc5\xa1tevilka deset). V enem izmed intevrjujev ob izidu albuma je Kylie Minogue dejala, da je album na za\xc4\x8detku nosil ime Magnetic Electric, kar je tudi ime dodatne pesmi z albuma, vendar so obo\xc5\xbeevalci \xc5\xa1e pred izidom album imenovali \xc2\xbbalbum X\xc2\xab, zato se ji je zdelo, da je ime X primerno ime za ta album.\n_START_SECTION_\nIzid in promocija\n_START_PARAGRAPH_\nDa bi promovirala album je Kylie Minogue pri\xc4\x8dela z ekskluzivno ITV1-jevo oddajo, imenovano The Kylie Show, med katero je izvedla \xc5\xa1est pesmi z novega albuma in \xc5\xa1tiri stare uspe\xc5\xa1nice. Oddaja je iz\xc5\xa1la 10. novembra 2007. Kylie Minogue je v sklopu promocije albuma skupaj z Jo Whiley nastopila tudi v radijski specijalki z naslovom Kylie and Whiley. V oddaji sta ponovno odigrali nekaj prizorov iz televizijske oddaje Sosedje. Poleg tega je z mnogimi pesmimi z novega albuma nastopila v najrazli\xc4\x8dnej\xc5\xa1ih evropskih televizijskih oddajah._NEWLINE_28. novembra 2007 je Kylie Minogue oznanila, da bo v sklopu promocije albuma X organizirala tudi turnejo, imenovano KylieX2008._NEWLINE_Da bi promovirala album, se je Kylie Minogue 14. januarja 2008 pojavila v avstralski oddaji Sunrise. V sklopu promocije albuma in glavnega singla z albuma v Zdru\xc5\xbeenih dr\xc5\xbeavah Amerike je Kylie Minogue nastopila na mnogih ameri\xc5\xa1kih oddajah. Med drugim je 31. marca z Mattom Lauerjem nastopila v oddaji Today Show. S pesmima\xc2\xa0\xc2\xbbAll I See\xc2\xab\xc2\xa0in\xc2\xa0\xc2\xbbCan't Get You out of My Head\xc2\xab\xc2\xa0je 1. aprila 2008 nastopila v ameri\xc5\xa1ki oddaji Dancing with the Stars. Nastopila je tudi v oddaji The Late Late Show with Craig Ferguson. Pojavila se je tudi v oddaji The Ellen DeGeneres Show, kjer je 7. aprila 2008 izvedla pesem \xc2\xbbAll I See\xc2\xab. Naslednji dan se je pojavila v posebni epizodi sedme sezone oddaje Ameri\xc5\xa1ki idol, naslovljeni \xc2\xbbIdol Gives Back\xc2\xab, kjer so poleg nje nastopili \xc5\xa1e glasbeniki, kot so Gloria Estefan, Celine Dion, Bono, Annie Lennox, Maroon 5, Emma Bunton, Geri Halliwell in mnogi drugi. To je bil zadnji nastop Kylie Minogue v Zdru\xc5\xbeenih dr\xc5\xbeavah Amerike; nato je odpotovala nazaj v Anglijo, kjer je 6. maja 2008 pri\xc4\x8dela s svojo novo turnejo._NEWLINE_Albumova promocija ni bila dovolj uspe\xc5\xa1na, saj je zalo\xc5\xbeba za single izbirala pesmi, ki niso po\xc5\xbeeli veliko uspeha. Mnogi viri, vklju\xc4\x8dno \xc4\x8dlanek Pereza Hiltona, trdijo, da bi se ob\xc4\x8dinstvo najbolje odzvalo na pesem \xc2\xbbSpeakerphone\xc2\xab, ki jo je produciral duet Bloodshy & Avant. Pesem je pohvalila tudi ameri\xc5\xa1ka pevka Madonna, ki je leta 2008 na iTunesu pesem vklju\xc4\x8dila na seznam svojih najljub\xc5\xa1ih pesmi in dejala, da je pesem \xc2\xbbSpeakerphone\xc2\xab\xc2\xa0najbolj\xc5\xa1a pesem z albuma. V tretji sezoni oddaje America's Best Dance Crew, izdane 19. junija 2008, je Fanny Pak pesem \xc2\xbbSpeakerphone\xc2\xab\xc2\xa0uporabila za izbirni iziv skupine. Pesem so mnogi ozna\xc4\x8dili za bolj moderno in napredno v primerjavi z drugimi pesmimi z albuma, posebej ameri\xc5\xa1ko ob\xc4\x8dinstvo pa jo je mnogokrat primerjalo z uspe\xc5\xa1nico \xc2\xbbCan't Get You Out of My Head\xc2\xab._NEWLINE_Ostali obo\xc5\xbeevalci Kylie Minogue so menili, da bi kot prva singla z albuma vsaj v Zdru\xc5\xbeenih dr\xc5\xbeavah Amerike ve\xc4\x8d uspeha po\xc5\xbeeli pesmi \xc2\xbbLike a Drug\xc2\xab\xc2\xa0in\xc2\xa0\xc2\xbbWow\xc2\xab. Namesto tega so tudi na urbanem ameri\xc5\xa1kem trgu (kjer je od vseh albumov Kylie Minogue \xc5\xa1e najve\xc4\x8d uspeha po\xc5\xbeel njen deveti glasbeni album, Body Language kot tretji singl z albuma v Zdru\xc5\xbeenih dr\xc5\xbeavah Amerike izdali pesem \xc2\xbbAll I See\xc2\xab. Pesem so posneli tudi kot duet z raperjem Mimsom, vendar nobena od razli\xc4\x8dic ni po\xc5\xbeela veliko uspeha._NEWLINE_V primerjavi z ostalim svetom je Kylie Minogue v Zdru\xc5\xbeenih dr\xc5\xbeavah Amerike dokaj nepoznana, kar je pri promociji predstavljalo \xc5\xa1e dodatno oviro. V preteklosti njena dela, z izjemo singlov \xc2\xbbCan't Get You Out of My Head\xc2\xab\xc2\xa0in\xc2\xa0\xc2\xbbThe Locomotion\xc2\xab, tam niso po\xc5\xbeela veliko uspeha, njeni videospoti so se le redko pojavljali na kanalih, kot sta MTV ali VH1, in Kylie Minogue do takrat \xc5\xa1e nikoli ni od\xc5\xa1la na turnejo po Severni Ameriki. V Evropi so kot naslednji singl izdali pesem\xc2\xa0\xc2\xbb2 Hearts\xc2\xab, ki jo je producirala skupina Kish Mauve. Zadnji singl, izdan preko tega albuma, je bila pesem\xc2\xa0\xc2\xbbThe One\xc2\xab, ki so jo promovirali predvsem z videospotom in izdali samo v digitalni razli\xc4\x8dici. Poleg tega so izdali tudi klubski remix pesmi skupine Freemasons._NEWLINE_Kmalu zatem je Kylie Minogue v intervjuju z revijo The Sun dejala, da je bila razo\xc4\x8darana nad albumom, a zadovoljna z uspehom, ki sta ga po\xc5\xbeela singla \xc2\xbbIn My Arms\xc2\xab\xc2\xa0in \xc2\xbb2 Hearts\xc2\xab. \xc2\xbbZagotovo bi nam lahko \xc5\xa1lo bolje, to priznam takoj,\xc2\xab\xc2\xa0je dejala v intervjuju. \xc2\xbbA zdaj je, kar je in glede na \xc4\x8das, ki smo si ga vzeli za ta album, se je izkazal kar dobro. Pesmi 'Wow', 'In My Arms', 'The One' in '2 Hearts' pa so bile \xc4\x8dudovite. Vse so po\xc5\xbeele najve\xc4\x8d mo\xc5\xbenega uspeha.\xc2\xab\n_START_SECTION_\nX Allmixedup\n_START_PARAGRAPH_\n15. decembra 2008 je na iTunesu iz\xc5\xa1la me\xc5\xa1anica nekaterih singlov z albuma X (\xc2\xbb2 Hearts\xc2\xab, \xc2\xbbThe One\xc2\xab, \xc2\xbbLike a Drug\xc2\xab\xc2\xa0in \xc2\xbbIn My Arms\xc2\xab), naslovljena X Allmixedup. Le pesmi \xc2\xbbLike a Drug\xc2\xab\xc2\xa0niso izdali tudi kot singl. Me\xc5\xa1anico so izdali v Novi Zelandiji in Avstralijo med promocijo turneje KylieX2008.\n_START_SECTION_\nDose\xc5\xbeki na lestvicah\n_START_PARAGRAPH_\n3. decembra 2007 je album X debitiral na prvem mestu avstralske glasbene lestvice, s \xc4\x8dimer je album postal tretji glasbeni album Kylie Minogue, ki je na glasbeni lestvici v njeni rodni dr\xc5\xbeavi zasedel prvo mesto. Album je \xc5\xa1e \xc5\xa1tirinajst tednov ostal med prvimi petdesetimi albumi na lestvici, s \xc4\x8dimer si je za ve\xc4\x8d kot 70.000 prodanih izvodov v Avstraliji prislu\xc5\xbeil platinasto certifikacijo s strani organizacije Australian Recording Industry Association (ARIA). Poleg tega je postal devetin\xc5\xa1tirideseti najbolje prodajani album v Avstraliji leta 2007. V Novi Zelandiji pa album do danes ostaja namanj uspe\xc5\xa1en album Kylie Minogue; samo en teden je ostal na osemintridesetem mestu novozelandske glasbene lestvice. Album X je 2. decembra 2007 debitiral na \xc4\x8detrtem mestu britanske lestvice. Med prvimi stotimi albumi na lestvici je ostal \xc5\xa1e osemindvajset zaporednih tednov in 2. avgusta 2007 tam zasedel devetindevetdeseto mesto, kjer je ostal en teden. Organizacija British Phonographic Industry (BPI) je albumu 7. novembra 2007 za uspe\xc5\xa1no prodajo v Veliki Britaniji dodelila platinasto certifikacijo, do januarja 2010 pa je album tamkaj prodal 462.000 izvodov. V Zdru\xc5\xbeenih dr\xc5\xbeavah Amerike je album 19. aprila 2008 zasedel stodevetintrideseto mesto na lestvici Billboard 200 in \xc4\x8detrto mesto na lestvici najbolj\xc5\xa1ih elektronskih albumov, saj je v prvem tednu od izida tamkaj prodal 6.000 izvodov, vsega skupaj pa nazadnje 38.000 izvodov. Album je bil dokaj uspe\xc5\xa1en na evropskih glasbenih lestvicah; zasedel je eno izmed prvih desetih mest na \xc5\xa1vicarski, eno izmed prvih dvajsetih na avstrijski, \xc4\x8de\xc5\xa1ki, francoski, mad\xc5\xbearski, nem\xc5\xa1ki in irski, eno izmed prvih tridesetih na belgijski, \xc5\xa1panski, nizozemski ter \xc5\xa1vedski in eno izmed prvih \xc5\xa1tiridesetih mest na italijanski in danski glasbeni lestvici.\n_START_SECTION_\nSingli\n_START_PARAGRAPH_\nPesem\xc2\xa0\xc2\xbb2 Hearts\xc2\xab\xc2\xa0so v Zdru\xc5\xbeenih dr\xc5\xbeavah Amerike izdali kot glavni singl z albuma. Singl je kmalu postal uspe\xc5\xa1nica, saj je zasedel prvo mesto na avstralski in \xc4\x8detrto na britanski lestvici. Pesem\xc2\xa0\xc2\xbbWow\xc2\xab\xc2\xa0so izdali kot drugi singl v Avstraliji in Veliki Britaniji ter kot tretji singl z albuma drugod po svetu. \xc4\x8ceprav v Avstraliji ni po\xc5\xbeel veliko uspeha (zasedel je le enajsto mesto na lestvici), je bil v Veliki Britaniji zelo uspe\xc5\xa1en, saj je na britanski glasbeni lestvici zasedel peto mesto in tam nazadnje prodal okoli 180.000 izvodov. Pesem\xc2\xa0\xc2\xbbIn My Arms\xc2\xab, tretji singl v Avstraliji in Veliki Britaniji ter drugi singl z albuma povsod drugod, je v Evropi po\xc5\xbeel kar precej uspeha, saj je zasedel prvo mesto na romunski in eno izmed prvih desetih mest na francoski, belgijski, nem\xc5\xa1ki, britanski in \xc5\xa1vicarski glasbeni lestvici. Kot glavni singl v Zdru\xc5\xbeenih dr\xc5\xbeavah Amerike in drugi singl v Kanadi so izdali pesem\xc2\xa0\xc2\xbbAll I See\xc2\xab. Singl je zasedel enainosemdeseto mesto na kanadski, a se ni uvrstil na lestvico Billboard Hot 100. Kljub temu je zasedel tretje mesto na lestvici Billboard Hot Dance Club Play. Pesem\xc2\xa0\xc2\xbbThe One\xc2\xab\xc2\xa0je iz\xc5\xa1el kot singl v Evropi, Veliki Britaniji in Avstraliji. \xc4\x8ceprav je iz\xc5\xa1el le digitalno, je zasedel \xc5\xa1estintrideseto mesto na britanski lestvici. Kasneje so ga v sklopu promocije albuma izdali tudi na CD-ju.\n_START_SECTION_\nOstale pesmi\n_START_PARAGRAPH_\n\xc4\x8ceprav je nikoli niso izdali kot singl, je pesem \xc2\xbbSpeakerphone\xc2\xab\xc2\xa0zasedla petinosemdeseto mesto na kanadski glasbeni lestvici. Nekoliko ve\xc4\x8d pozornosti je pesem dobila tudi zato, ker jo je pevka Madonna vklju\xc4\x8dila na seznam svojih najljub\xc5\xa1ih pesmi na iTunesu in ker so jo vklju\xc4\x8dili v oddajo America's Best Dance Crew. Avgusta leta 2009 je Kylie Minogue organizirala tekmovanje, v katerem so njeni obo\xc5\xbeevalci tekmovali, kateri bo izdelal najbolj\xc5\xa1i videospot za pesem \xc2\xbbSpeakerphone\xc2\xab. Zmagovalec je bil Mad\xc5\xbear Rudolf Pap. Videospot so pokazali v Hollywood Bowlu 4. oktobra 2009, pred koncertom Kylie Minogue tam. Razli\xc4\x8dico pesmi \xc2\xbbSensitized\xc2\xab\xc2\xa0skupaj s francoskim pevcem Christopheom Willemom so v Evropi izdali kot promocijski singl z albuma; pesem se ni uvrstila na nobeno pomembnej\xc5\xa1o glasbeno lestvico."